**KAIŠIADORIŲ RAJONO SAVIVALDYBĖS SMURTO ARTIMOJE APLINKOJE KOMISIJOS POSĖDŽIO PROTOKOLAS**

2024 m. lapkričio 15 d. Nr. 4

Kaišiadorys

**Posėdis įvyko**: 2024 m. lapkričio 15 d. 10.00 val.

**Posėdyje dalyvauja:** Reda Berčiūnienė – Kauno apygardos prokuratūros Kauno apylinkės prokuratūros 1-ojo skyriaus vyriausioji prokurorė, Nijolė Butrimavičienė – Švietimo, kultūros ir sporto skyriaus tarpinstitucinio bendradarbiavimo koordinatorė, Jolanta Koklevičienė – Kaišiadorių socialinių paslaugų centro Apgyvendinimo ir intensyvios krizės įveikimo pagalbos skyriaus vedėja, Neringa Kupčiūnienė – Socialinės paramos skyriaus vedėjo pavaduotoja, Eglė Mockevičienė – Socialinės paramos skyriaus vedėja, Jurgis Ostromeckas – Kauno apskrities vyriausiojo policijos komisariato Kaišiadorių rajono policijos komisariato viršininkas, Rita Narkevičiūtė – Kaišiadorių miesto centro bendruomenės narė, Dovilė Visockienė – Valstybės vaiko teisių apsaugos ir įvaikinimo tarnybos Kauno apskrities vaiko teisių apsaugos skyriaus Kaišiadorių rajone patarėja, Loreta Žižliauskienė –Lietuvos probacijos tarnybos Kauno regiono skyriaus vyriausioji specialistė, Vilija Žukauskaitė – Moterų teisių asociacijos Specializuotos kompleksinės pagalbos centro direktorė.

**DARBOTVARKĖ:**

1. Smurto artimoje aplinkoje situacijos  Kaišiadorių rajone aptarimas  (nuo 2024 m. liepos 1d iki 2024 m. spalio 31 d.). Įstaigos pristato pagal kompetenciją turimus statistinius duomenis, susijusius su smurtu artimoje aplinkoje.
2. Smurto artimoje aplinkoje priemonių plano aptarimas. Kiekvienas pagal kompetenciją pristato apie savo įstaigos plano priemonių vykdymą.
3. Komisijos ataskaitos rengimo  Savivaldybės tarybai už praėjusius metus  aptarimas.
4. Kiti klausimai.

.

Posėdyje iš 15 komisijos narių dalyvauja 10. Komisijos posėdis laikomas teisėtu. Komisijos sekretorė D. Kaziukėnienė siūlo į darbotvarkę įtraukti neplanuotą klausimą – išrinkti komisijos pirmininką (pasibaigus buvusio pirmininko A. Radvilos darbui savivaldybėje). Pabrėžia, kad, remiantis Smurto artimoje aplinkoje prevencijos komisijos veiklos nuostatų IV skyriaus 22 punktu, jei pirmininkas išrinktas valstybės ar Savivaldybės institucijos atstovas, tuo atveju pavaduotojas iš nevyriausybinių organizacijų, ir atvirkščiai. Mūsų komisijos atveju pirmininkas turi būti renkamas iš savivaldybės atstovų.

**1. SVARSTYTA**. Komisijos pirmininko rinkimai.

Komisijos nariai aptarė ir siūlė atstovus į Komisijos pirmininko pareigas.

**1. NUTARTA.** Komisijos narių siūlymu ir bendru sutarimu, įtraukti į darbotvarkę pirmininko rinkimo klausimą. Komisijos pirmininke išrinkta Socialinės paramos skyriaus vedėjo pavaduotoja Neringa Kupčiūnienė.

**2. SVARSTYTA.** Smurto artimoje aplinkoje Kaišiadorių rajone situacijos  aptarimas.

Kaišiadorių rajono duomenų aptarimas. Komisijos narys Jurgis Ostromeckas, Kauno apskrities vyriausiojo policijos komisariato Kaišiadorių rajono policijos komisariato viršininkas, trumpai pristatė statistiką nuo 2024-07-01 iki 2024-10-31: buvo gauta 279 pranešimai dėl smurto artimoje aplinkoje, iš jų 22 atvejais pradėtas ikiteisminis tyrimas (4 atvejais ikiteisminiai tyrimai nutraukti nenustačius nusikaltimo požymių; 11 atvejų bylos perduotos į teismą, kiti tyrimai dar vyksta). 97 atvejais išduoti smurto artimoje aplinkoje orderiai (89 – vyrams, 8 – moterims). 3 orderiai nutraukti (3 – vyrams). 38 atvejais smurto orderis nebuvo išduotas (25 – vyrams, 13 – moterims), nes pareigūnai, atvykę į įvykio vietą ir įvertinę situaciją, pagal vertinimo kriterijus nesurinko 3 reikiamų kriterijų. Komisijos narė Jolanta Koklevičienė, Kaišiadorių socialinių paslaugų centro Apgyvendinimo ir intensyvios krizės įveikimo pagalbos skyriaus vedėja, informavo, kad **per 2024 m. rugpjūčio mėn.atvyko 9 asmenys,** kuriems skirtas apsaugos nuo smurto artimoje aplinkoje orderis, **iš jų 7 asmenims skirtos** laikino apnakvindinimo iki 15 parų paslaugos, kitiems socialinių paslaugų poreikis nenustatytas. **Per 2024 m. rugsėjo mėn.atvyko 5 asmenys**, kuriems skirtas apsaugos nuo smurto artimoje aplinkoje orderis, **iš jų 3 asmenims skirtos** laikino apnakvindinimo iki 15 parų paslaugos, kitiems socialinių paslaugų poreikis nenustatytas. **Per 2024 m. spalio mėn.atvyko 5 asmenys,** kuriems skirtas apsaugos nuo smurto artimoje aplinkoje orderis, **iš jų 3 asmenims skirtos** laikino apnakvindinimo iki 15 parų paslaugos, kitiems socialinių paslaugų poreikis nenustatytas.

Komisijos narė Loreta Žižliauskienė informavo, kad nuo 2024 m. liepos 1 d iki 2024 m. spalio 31 d. Lietuvos probacijos tarnyba Kaišiadorių rajone dirbo su 18 asmenų, teistų už smurtą artimoje aplinkoje, jie visi aplankyti Probacijos tarnybos pareigūnų, papildomai vykdant planą apsilankyta jų gyvenamosiose vietose kartu su Kaišiadorių r. PK pareigūnais 2 kartus, jų metu aplankyti 9 asmenys, teisti už smurtą artimoje aplinkoje. Valstybės vaiko teisių apsaugos ir įvaikinimo tarnybos Kauno apskrities vaiko teisių apsaugos skyriaus Kaišiadorių rajone patarėja Dovilė Visockienė informavo, jog buvo gauta 16 Smurto artimoje aplinkoje orderių, kuriuose minimi 29 vaikai.

**2. NUTARTA**. Komisijos narių bendru sutarimu nuspręsta, kad ir toliau kiekvieno posėdžio metu įstaigos / institucijos pagal kompetenciją pristatys Komisijos nariams statistiką.

**3. SVARSTYTA.** Smurto artimoje aplinkoje priemonių plano įgyvendinimas.

Komisijos narė Loreta Žižliauskienė informavo, kad numatytas priemones Probacijos tarnyba vykdo 100 procentų, t. y. lanko nuteistuosius asmenis jų gyvenamosiose vietose. Pabrėžė, kad priemonė labai veiksminga, ypač kuomet vyksta kartu su policijos pareigūnais. Antra priemonė taip pat vykdoma, t. y. nuolat bendradarbiauja su Kaišiadorių socialinių paslaugų centru, pagal poreikį dalyvaujama atvejo vadybos posėdžiuose. Komisijos narė Jolanta Koklevičienė informavo, kad taip pat vykdo visas numatytas priemones: organizuoja diskusijas, pranešimus. Vaikų dienos centruose vykdo renginius smurto prevencijos temomis. Nuolat bendradarbiauja su policija, Probacijos tarnybos darbuotojais.

Komisijos narė Nijolė Butrimavičienė informavo, jog mokyklos, kaip ir numatyta priemonių plane, organizuoja paskaitas, susijusias su smurtu. Komisijos narė Vilija Žukauskaitė pasidžiaugė, kad moksleiviai labai įsitraukė į Moterų teisių asociacijos vestas paskaitas, aktyviai diskutavo. Taip pat Moterų teisių asociacija organizavo mokymus „Prabilk“. Savivaldos svarba sprendžiant seksualinio smurto problemą. Komisijos narė Eglė Mockevičienė siūlo ateinančiais metais į priemonių planą įtraukti mokymus ir socialinę riziką patiriančioms šeimoms. Komisijos narė Rita Narkevičiūtė organizavo pamokas moksleiviams progimnazijos moksleiviams, kur taip pat kalbėjo apie smurtą. Komisijos narė Reda Berčiūnienė pristatė, kad prokuratūra su trečio amžiaus universitetu organizuoja susitikimus, kurių metu pristato prokuratūrų darbą, atsako į užduodamus aktualius klausimus. Pastarosios teigimu, senjorams daugiau aktualu kalbėti sukčiavimo temomis, tačiau kalbama ir apie smurtą. Ateinančiais metais galvojama dar daugiau įtraukti temų, susijusių su smurtu. Organizuojama nauja prokuratūros iniciatyva: bus lankoma visi septintokai, kur taip pat pristatoma prokuratūros veikla, dalijamasi informacija, kur kreiptis pagalbos smurto atveju ir pan.

Jurgis Ostromeckas informavo, kad policija vykdo visas numatytas priemones, bendruomenės pareigūnai lanko bendruomenes, organizuoja susitikimus dėl smurto artimoje aplinkoje netoleravimo skatinimo.

**3. NUTARTA.** Ateinančiais metais į priemonių planą įtraukti mokymus, skirtus socialinę riziką patiriančioms šeimos. Toliau vykdyti šiais metais numatytas priemones. Iki 2025 metų sausio vidurio pateikti kiekvienai institucijai konkrečius veiksmus apie vykdytas priemones 2024 metais.

**4. SVARSTYTA**. Komisijos ataskaitos rengimas  Savivaldybės tarybai už praėjusius metus.

**4. NUTARTA.** 2025 sausio mėnesį Tarybą supažindinti su smurto artimoje aplinkoje komisijos veikla (nuo komisijos darbo pradžios ir už visus 2024 metus).

**5. SVARSTYTA.** Kiti klausimai.

Aptarti neaiškūs atvejai ir galimi sprendimo būdai įvairių institucijų lygmeniu.

**5. NUTARTA.** Smurto artimoje aplinkoje posėdžių metu nagrinėti probleminius atvejus tarpinstituciniu lygmeniu.

Komisijos pirmininkė Neringa Kupčiūnienė

Komisijos posėdžio sekretorė Daiva Kaziukėnienė